
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՓԵՏՐՎԱՐԻ 16-Ի N 216-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
1. Միջոցառման իրականացման անհրաժեշտությունը և նպատակը.
Նախագծով առաջարկվող փոփոխությունները և լրացումները պայմանավորված են հանրակրթության ոլորտում իրականացվող բարեփոխումների շրջանակում իրավական կարգավորումների հստակեցման, կրթական ծրագրերի արդյունավետ իրականացման ապահովման, ինչպես նաև հանրակրթական ուսումնական հաստատությունների և «Կրթահամալիր» պետական ոչ առևտրային կազմակերպության կառավարման գործառույթների հստակ սահմանման անհրաժեշտությամբ։
Մասնավորապես՝
1. սահմանվում է «Անվտանգ կենսագործունեություն» առարկայի փուլային ներդրման կարգավորումը՝ նախատեսելով, որ 2026-2027 ուսումնական տարում այն կիրականացվի 5-րդ և 10-րդ դասարաններում։ Միաժամանակ սահմանվում է, որ մինչև առարկայի փուլային ներդրման ավարտը հաստատություններում կշարունակի դասավանդվել «Նախնական զինվորական պատրաստություն» առարկան՝ ապահովելով ուսումնական գործընթացի շարունակականությունը և անցումային ժամանակահատվածում իրավական որոշակիությունը.
2. հստակեցվում են հանրակրթական ուսումնական հաստատության տնօրենի և տնօրենի տեղակալի պաշտոնային գործառույթները՝ հաշվի առնելով հաստատության կազմում իրականացվող նախադպրոցական կրթական ծրագրերի (նախակրթարանի) առկայությունը։ Մասնավորապես՝ տնօրենի գործառույթներում ամրագրվում է հանրակրթական ծրագրերի հետ մեկտեղ նաև նախադպրոցական կրթական ծրագրերի իրականացման, կրթական գործընթացի կազմակերպման և կրթության որակի ու բովանդակության ապահովման պատասխանատվությունը, իսկ տնօրենի տեղակալի գործառույթներում սահմանվում են նախադպրոցական կրթական ծրագրի ուսումնադաստիարակչական գործընթացի կազմակերպման, համակարգման, վերահսկման և մանկավարժական աշխատողներին մեթոդական աջակցության տրամադրման լիազորությունները.
3. ճշգրտվում է կրթահամալիրի «Նախադպրոցական կրթության մեթոդիստ» պաշտոնի անվանումը՝ այն համապատասխանեցնելով կառավարման համակարգում կիրառվող պաշտոնների անվանումների միասնականացման և պաշտոնների նկարագրերի ներդաշնակեցման անհրաժեշտությանը։ Փոփոխությունը չի նախատեսում նոր հաստիքի ստեղծում, այլ գործող պաշտոնի անվանման ճշգրտում է, որի արդյունքում կրթահամալիրի «Նախադպրոցական կրթության մեթոդիստ՝ հաստատության տնօրենի ուսումնական գծով տեղակալ» պաշտոնի անվանումը և դրա նկարագիրը համապատասխանեցվում են ՀՀ կրթության, գիտության, մշակույթի և սպորտի նախարարի 2024 թվականի մարտի 27-ի N 20-Ն հրամանով սահմանված «մեթոդիստ՝ հաստատության տնօրենի ուսումնական գծով տեղակալ» պաշտոնի տրամաբանությանը.
4. իրականացվում են տեխնիկական և բովանդակային բնույթի փոփոխություններ՝ կապված «Անվտանգ կենսագործունեություն» առարկայի ուսուցչի և շտաբի պետի (քաղաքացիական պաշտպանության շտաբի պետի) պաշտոնի նկարագրում կիրառվող ձևակերպումների հստակեցման հետ.
5. «Ճանապարհային երթևեկության կանոնները» խմբակի առանձնահատկություններով պայմանավորված՝ հստակեցվում են խմբակավարի պաշտոնին ներկայացվող որակավորման պահանջները՝ սահմանելով, որ նշված պաշտոնը կարող է զբաղեցնել սույն կետով սահմանված որակավորման պահանջներին համապատասխանող անձը, որն ունի վարորդական վկայական և ճանապարհային երթևեկության կանոնների վերաբերյալ վերապատրաստման դասընթաց անցած լինելու մասին վկայական.
6. հստակեցվում են հանրակրթական ուսումնական հաստատության և տարածքային մանկավարժահոգեբանական աջակցության կենտրոնի պահակների պաշտոնային պարտականությունները՝ մաքրման ենթակա տարածքների շրջանակում ներառելով նաև ձյունից և սառույցից տարածքի մաքրման աշխատանքները։ Նշված կարգավորումն անհրաժեշտ է հատկապես ձմռան ամիսներին ուսումնական հաստատությունների և կենտրոնների տարածքներում սովորողների, աշխատողների և այլ անձանց անվտանգ տեղաշարժն ապահովելու նպատակով։ Ձյան և սառույցի առաջացման դեպքում դրանց օպերատիվ մաքրումը չի կարող ամբողջությամբ պայմանավորվել միայն այգեպանի կողմից այդ աշխատանքների իրականացմամբ, քանի որ ուսումնական հաստատությունների տարածքների չափերը և կառուցվածքը տարբեր են, իսկ հատկապես նորակառույց և ընդարձակ տարածք ունեցող ուսումնական հաստատություններում ձյան և սառույցի մաքրման ենթակա տարածքների ծավալը կարող է լինել էական։ Հաշվի առնելով պահակի կողմից հաստատության տարածքի անվտանգության և պահպանության նկատմամբ իրականացվող մշտական հսկողությունը՝ նպատակահարմար է նրա պաշտոնային պարտականություններում ևս հստակ ամրագրել մաքրման ենթակա տարածքների շրջանակում ձյունից և սառույցից տարածքի մաքրման աշխատանքների իրականացումը՝ անհրաժեշտության դեպքում անվտանգ և անցանելի տարածք ապահովելու համար։
7. հստակեցվում են «Կրթահամալիր» պետական ոչ առևտրային կազմակերպության տնօրենի պաշտոնային պարտականությունները՝ կրթահամալիրի՝ որպես համայնքային զարգացման կենտրոնի գործունեության շրջանակում համայնքային ծրագրերի մշակման, իրականացման և վերահսկողության գործընթացների կազմակերպման, ինչպես նաև այդ ուղղություններով պատասխանատու անձանց նշանակման մասով՝ դրանք համապատասխանեցնելով գործող իրավական կարգավորումներին։
2. Առկա խնդիրների առաջարկվող լուծումները.
Ներկայում առկա է հանրակրթական ուսումնական հաստատություններում իրականացվող կրթական ծրագրերի, այդ թվում՝ նախադպրոցական կրթական ծրագրերի կառավարման և կազմակերպման գործընթացում պաշտոնատար անձանց գործառույթների առավել հստակ ամրագրման անհրաժեշտություն։
Նախագծով նախատեսվում է`
· սահմանել «Անվտանգ կենսագործունեություն» առարկայի ներդրման փուլային կարգավորումները՝ ապահովելով ուսումնական գործընթացի կազմակերպված և շարունակական իրականացումը.
· հստակեցնել տնօրենի և տնօրենի տեղակալի լիազորությունները՝ նախադպրոցական կրթական ծրագրերի իրականացման շրջանակում՝ ապահովելով պատասխանատվության հստակ բաշխում.
· համապատասխանեցնել պաշտոնների անվանումները և նկարագրերը գործող իրավակարգավորումներին.
· ամրագրել «Կրթահամալիր» պետական ոչ առևտրային կազմակերպության տնօրենի գործառույթները՝ հաշվի առնելով կրթահամալիրի՝ որպես համայնքային զարգացման կենտրոնի գործունեության առանձնահատկությունները «Կրթահամալիր» պետական ոչ առևտրային կազմակերպության տնօրենի պաշտոնի նկարագրում կատարվող լրացումները բխում են ՀՀ կառավարության 2002 թվականի հուլիսի 25-ի N 1392-Ն որոշման N 6 հավելվածի 18-րդ կետից, որով սահմանված է, որ կրթահամալիրի՝ որպես համայնքային զարգացման կենտրոնի գործունեության շրջանակում համայնքային ծրագրերի մշակման, իրականացման և վերահսկողության գործառույթներն իրականացվում են տնօրենի կողմից՝ վարչատնտեսական մասի համակարգողի հետ համագործակցությամբ, իսկ ըստ ծրագրերի ուղղությունների կարող են նշանակվել պատասխանատու անձինք։ Նախագծով նշված կարգավորումները ներառվում են նաև տնօրենի պաշտոնի նկարագրում՝ ապահովելով իրավական ակտերի միջև փոխհամաձայնեցվածությունը և տնօրենի լիազորությունների առավել հստակ ամրագրումը։.
· «Ճանապարհային երթևեկության կանոնները» խմբակի առանձնահատկություններով պայմանավորված՝ հստակեցնել խմբակավարի պաշտոնին ներկայացվող որակավորման պահանջները՝ սահմանելով վարորդական վկայական ունենալու և ճանապարհային երթևեկության կանոնների վերաբերյալ վերապատրաստման դասընթաց անցած լինելու մասին վկայական ունենալու պահանջը.
· հստակեցնել հանրակրթական ուսումնական հաստատության և տարածքային մանկավարժահոգեբանական աջակցության կենտրոնի պահակների պաշտոնային պարտականությունները՝ մաքրման ենթակա տարածքների շրջանակում նախատեսելով նաև ձյունից և սառույցից տարածքի մաքրումը՝ հաշվի առնելով հաստատությունների տարածքների առանձնահատկությունները և ձմռան ամիսներին անվտանգ ու անարգել տեղաշարժի ապահովման անհրաժեշտությունը.
· Միաժամանակ, նախագծով հստակեցվում են «Կրթահամալիր» պետական ոչ առևտրային կազմակերպության տնօրենի գործառույթները՝ հաշվի առնելով կրթահամալիրի կազմում նախադպրոցական կրթական ծրագրերի իրականացման առանձնահատկությունները։ Մասնավորապես, լրացվում է տնօրենի գործառույթը՝ ուղղված նախադպրոցական կրթական ծրագրի իրականացման կազմակերպմանը, նախադպրոցական կրթության ոլորտը կարգավորող օրենսդրությամբ նախատեսված խորհրդակցական մարմինների գործունեության ապահովմանը, ինչպես նաև նախադպրոցական կրթական ծրագրի մանկավարժական աշխատողների գործունեության նկատմամբ վերահսկողության իրականացմանը։ Նշված լրացումը նպատակ ունի ապահովել կրթահամալիրում իրականացվող տարբեր կրթական ծրագրերի միասնական կառավարման մոտեցում, հստակեցնել տնօրենի պատասխանատվության շրջանակը նախադպրոցական կրթական ծրագրի կազմակերպման և որակի ապահովման գործընթացում, ինչպես նաև համապատասխանեցնել տնօրենի պաշտոնային պարտականությունները կրթահամալիրի՝ որպես բազմագործառութային կրթական միջավայրի գործունեության առանձնահատկություններին։
3. Միջոցառման իրականացումից ակնկալվող արդյունքը.
Նախագծի ընդունմամբ կապահովվի՝
· «Անվտանգ կենսագործունեություն» առարկայի փուլային և արդյունավետ ներդրումը.
· հանրակրթական ուսումնական հաստատության տնօրենի և տնօրենի տեղակալի գործառույթների հստակեցումը՝ նախադպրոցական կրթական ծրագրերի կազմակերպման և իրականացման մասով.
· մանկավարժական աշխատողների պաշտոնների անվանումների և նկարագրերի միասնական կիրառումը.
· «Ճանապարհային երթևեկության կանոնները» խմբակի խմբակավարի պաշտոնին ներկայացվող որակավորման պահանջների հստակեցումը՝ խմբակի արդյունավետ և պատշաճ կազմակերպումն ապահովելու նպատակով.
· ուսումնական հաստատությունների և տարածքային մանկավարժահոգեբանական աջակցության կենտրոնների տարածքներում ձյան և սառույցի առաջացման դեպքում դրանց օպերատիվ մաքրման միջոցով անվտանգ և անարգել տեղաշարժի ապահովումը.
· «Կրթահամալիր» պետական ոչ առևտրային կազմակերպության կառավարման գործառույթների առավել հստակ կարգավորումը։
4. Կապը ռազմավարական փաստաթղթերի հետ.
Միջոցառման անհրաժեշտությունը բխում է «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ»   ԳՈՐԾՈՂՈՒԹՅՈՒՆՆԵՐԻ «1․ ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջից՝ «Գիտելիքի, մշակույթի, գիտակցության, հմտությունների համատարած, ներառական, նորարարական և հանրամատչելի զարգացման և յուրացման միջոցով ունենանք քաղաքակիրթ, ստեղծագործ, նախաձեռնող, կարողունակ ու մրցունակ քաղաքացի, ում համար իրավունքների իրացումը նույնքան կարևոր է, որքան պարտականությունների ու պարտավորությունների կատարումը, ով առաջին հերթին իրեն է համարում սեփական բարեկեցության և առողջության պատասխանատուն:»:  
  Միջոցառման անհրաժեշտությունը հիմնավորվում է նաև ՀՀ կառավարության 08.01.2026թ. «Հայաստանի տնտեսական և ինստիտուցիոնալ վերափոխման դոկտրինը հաստատելու մասին» N 16-Լ որոշմամբ հաստատված Դոկտրինի 36-րդ կետի 1-ին ենթակետի պահանջով, այն է՝ «1) Կրթությունը՝ որպես «ռազմավարությունների ռազմավարություն»: Հայաստանի նոր տնտեսական պարադիգմի առաջին և առանցքային հիմքը կրթությունն է։ Առանց հասանելի, արդիական և մրցունակ կրթական համակարգի և կրթությունը՝ որպես ցկյանս ապրելակերպ որդեգրելու, բարեփոխումների արդյունավետությունը տուժում է։ Կրթված, իր իրավունքներն ու պարտականությունները գիտակցող քաղաքացիները պետության ազատության և ժողովրդավարական կենսունակության ամենահուսալի հենարանն են։ Կրթությունն այլևս պարզապես մեկ ճյուղային քաղաքականություն չէ, այլ դոկտրինի առանցքը, որը կանխորոշում է տնտեսական զարգացման ծավալն ու բովանդակությունը, պետական կառավարման արդյունավետությունն ու ճկունությունը, ազգային ինքնության ամրությունը և պետականության հարատևության օրակարգի հաջողությունը.»:
Փոփոխության անհրաժեշտությունը բխում է ՀՀ կառավարության 2010 թվականի ապրիլի 8-ի N 439-Ն որոշմամբ հաստատված «ՀԱՆՐԱԿՐԹՈՒԹՅԱՆ ՊԵՏԱԿԱՆ ՉԱՓՈՐՈՇՉԻ ՁԵՎԱՎՈՐՄԱՆ ԵՎ ՀԱՍՏԱՏՄԱՆ ԿԱՐԳԸ ԵՎ ՀԱՆՐԱԿՐԹՈՒԹՅԱՆ ՊԵՏԱԿԱՆ ՉԱՓՈՐՈՇԻՉԸ ՀԱՍՏԱՏԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2004 ԹՎԱԿԱՆԻ ՄԱՅԻՍԻ 27-Ի N 771-Ն ԵՎ ՀՈՒՆԻՍԻ 17-Ի N 900-Ն ՈՐՈՇՈՒՄՆԵՐՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» 15-րդ կետի՝ «15. Հանրակրթական ծրագրերի բովանդակությունը ներկայացվում է հետևյալ ուսումնական բնագավառներով`» 7-րդ ենթակետի՝ «7) ֆիզիկական կրթություն և առողջ, անվտանգ կենսագործունեություն. կրթության բովանդակության տիրույթ է, որը ներառում է մի շարք առարկաներ և ինտեգրված ուղղություններ, որոնք պետք է ապահովեն սովորողների ֆիզիկական դաստիարակությունը, նպաստեն նրանց մոտ անհրաժեշտ շարժողական ակտիվության ապահովմանը, մկանային ուժի, արագաշարժության, ճկունության, շարժումների կոորդինացիայի, դիմացկունության, հավասարակշռության, ճարպկության, դիպուկության, տարածական կողմնորոշման ձևավորմանն ու կատարելագործմանը, առողջությանը նպաստող վարքագծի, սեփական անձի և մյուսների ֆիզիկական և հոգեկան առողջությանը միտված պատասխանատու վարքագծի ձևավորմանը, անվտանգ կենսակերպին, համակողմանի զարգացած և ներդաշնակ, սեփական ուժերի հանդեպ վստահություն ունեցող, արտակարգ և փոփոխվող իրավիճակներում կողմնորոշվելու և կենսապահովումն իրականացնելու, գնահատելու, լուծման ուղիներ և տարբերակներ գտնելու, հստակ գործելու ունակ, նախաձեռնողական և մի շարք այլ բարոյակամային դրական հատկանիշներ ունեցող անձի ձևավորմանը։» պահանջից:

   Փոփոխության անհրաժեշտությունը բխում է ՀՀ կառավարության 2023 թվականի մարտի 16-ի N 351-Լ որոշմամբ հաստատված «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ ՄԻՆՉԵՎ 2030 ԹՎԱԿԱՆԻ ԶԱՐԳԱՑՄԱՆ ՊԵՏԱԿԱՆ ԾՐԱԳԻՐԸ» ՀԱՍՏԱՏԵԼՈՒ ՄԱՍԻՆ» ՕՐԵՆՔԻՑ ԲԽՈՂ ԳՈՐԾՈՂՈՒԹՅՈՒՆՆԵՐԻ ծրագրի Նախադպրոցական կրթություն բաժնի Ռազմավարական նպատակ - ԲՈԼՈՐ ԵՐԵԽԱՆԵՐՆ ՈՒՆԵՆ ՀԱՎԱՍԱՐ ՀԱՍԱՆԵԼԻՈՒԹՅՈՒՆ ՆԱԽԱԴՊՐՈՑԱԿԱՆ ԿՐԹՈՒԹՅԱՆ ԵՎ ԶԱՐԳԱՑՄԱՆ ՈՐԱԿՅԱԼ ԾԱՌԱՅՈՒԹՅՈՒՆՆԵՐԻՆ Վերջնական արդյունք – 3-5 տարեկանների առնվազն 95%-ն ընդգրկված է նախադպրոցական ծառայություններում:» գործողությունների կատարմամբ:
 
5. Իրավական ակտի մշակման գործընթացում ներգրավված մարմիններ՝
ՀՀ կրթության, գիտության, մշակույթի և սպորտի նախարարություն

6. Տ Ե Ղ Ե Կ Ա Ն Ք
 
1. «Հայաստանի Հանրապետության կառավարության 2023 թվականի փետրվարի 16-ի N 216-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունմամբ պետական բյուջեի ծախսերի ավելացում կամ նվազեցում չի նախատեսվում:
2. «Հայաստանի Հանրապետության կառավարության 2023 թվականի փետրվարի 16-ի N 216-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունմամբ այլ իրավական ակտերում  փոփոխություն կատարելու անհրաժեշտություն է առաջանում:
